b'\n_START_ARTICLE_\nAleksejus Arak\xc4\x8dejevas\n_START_SECTION_\nBiografija\n_START_PARAGRAPH_\nTiksli gimimo vieta n\xc4\x97ra \xc5\xbeinoma, da\xc5\xbeniausiai nurodomas Garusovo kaimas, Tver\xc4\x97s gubernijos \xc5\xa1iaur\xc4\x97je. Kil\xc4\x99s i\xc5\xa1 smulki\xc5\xb3, neturting\xc5\xb3 bajor\xc5\xb3. Mok\xc4\x97si Sankt Peterburgo artilerijos kadet\xc5\xb3 korpuse. Pasi\xc5\xbeym\xc4\x97jo matematikoje. Laisvu metu priva\xc4\x8diai mok\xc4\x97 Rusijos generolo feldmar\xc5\xa1alo N. Saltykovo s\xc5\xabnus artilerijos ir fortifikacijos. Jau 1787 m. tapo karininku, netrukus, rekomendavus N. Saltykovui, buvo paskirtas Gat\xc4\x8dinos miesto komendantu. 1796 m. lapkri\xc4\x8dio 7 d. imperatoriumi tapus Pavelui I buvo paskirtas Sankt Peterburgo komendantu. Kit\xc4\x85 dien\xc4\x85 tapo generolu majoru. 1797 m. gavo barono titul\xc4\x85. 1798 m. prad\xc5\xbeioje buvo paskirtas gvardijos artilerijos bataliono vadu ir visos Rusijos artilerijos inspektoriumi. T\xc5\xb3 pa\xc4\x8di\xc5\xb3 met\xc5\xb3 pabaigoje nu\xc5\xa1alintas nuo \xc5\xa1i\xc5\xb3 pareig\xc5\xb3. V\xc4\x97l gr\xc4\x85\xc5\xbeintas \xc4\xaf Rusijos artilerijos inspektoriaus pareigas 1803 m., imperatoriumi tapus Aleksandrui I. 1807 m. paskirtas artilerijos generolu. 1808 m. sausio 13 d. paskirtas Rusijos karo ministru, o sausio 17 d. \xe2\x80\x93 ir visos Rusijos kariuomen\xc4\x97s p\xc4\x97stinink\xc5\xb3 ir artilerijos generaliniu inspektoriumi. Aktyviai dalyvavo Rusijos ir \xc5\xa0vedijos 1808 m. \xe2\x80\x93 1809 m. kare, kurio i\xc5\xa1davoje Suomija ir Aland\xc5\xb3 salos atiteko Rusijai. 1810 m. paskirtas Rusijos Valstyb\xc4\x97s tarybos Karo departamento pirmininku. Napoleono I kariuomenei \xc4\xafsiver\xc5\xbeus \xc4\xaf Rusij\xc4\x85, vadovavo Rusijos kariuomen\xc4\x97s tiekimui ir rezerv\xc5\xb3 formavimui. 1815 \xe2\x80\x93 1825 m. Ministr\xc5\xb3 kabineto narys, tvark\xc4\x99s vidaus reikalus. Buvo \xc4\xafgij\xc4\x99s visi\xc5\xa1k\xc4\x85 Aleksandro I pasitik\xc4\x97jim\xc4\x85, vadovavo asmeninei imperatoriaus kanceliarijai. \xc4\xaeved\xc4\x97 karin\xc4\xaf policin\xc4\xaf re\xc5\xbeim\xc4\x85: cenz\xc5\xabr\xc4\x85, visuomeninio gyvenimo policin\xc4\x99 kontrol\xc4\x99, karini\xc5\xb3 gyvenvie\xc4\x8di\xc5\xb3 sistem\xc4\x85 kariuomen\xc4\x97je. Nedalyvavo nuslopinant Dekabrist\xc5\xb3 sukilim\xc4\x85 1825 m., tod\xc4\x97l naujasis imperatorius Nikolajus I j\xc4\xaf nu\xc5\xa1alino i\xc5\xa1 pareig\xc5\xb3. Mir\xc4\x97 1834 m. baland\xc5\xbeio 21 d. savo dvare._NEWLINE_Jo vadovavimo laikotarpis dar vadinamas Arak\xc4\x8dejevo re\xc5\xbeimu (vadinamoji arak\xc4\x8dejev\xc5\xa1\xc4\x8dina), siekiant apib\xc5\xabdinti policinius valdymo metodus. Laikomas vienu efektyviausi\xc5\xb3 administratori\xc5\xb3, idealiu \xc4\xafvairi\xc5\xb3 projekt\xc5\xb3 \xc4\xafgyvendintoju.'